Õppekava läbinu võiks pärast vajaliku juhtimisalase töökogemuse omandamist taotleda ärijuht IV kutsekvalifikatsiooni. Ärijuhi kvalifikatsiooniga spetsialist võib töötada ettevõtte erinevatel juhtimistasanditel ja ametikohtadel, luua ja juhtida oma ettevõtet. Tema ülesanneteks võivad olla struktuuriüksuse tegevuse kavandamine, juhtimine ja koordineerimine, tegevuse jälgimine ja struktuuriüksuse esindamine, tagades ülesannete õigeaegse,  efektiivse ja eelarvele vastava täitmise. Tööga toimetuleku eelduseks on iseseisvus, distsiplineeritus, vastutus‑ ja otsustusvõime, väga hea suhtlemisoskus, suuline ja kirjalik väljendus‑ ning planeerimisoskus. Vajalik on inimeste ja ressursside juhtimise oskus, orienteeritus tulemusele ja paindlikkus. Kõiki neid vajalikke omadusi on võimalik õppekava realiseerimise käigus arendada. Õppekava läbinu peab tundma juhtimisteooriaid, projektijuhtimise ja personali juhtimise põhimõtteid ja tegevuse üldprintsiipe,  rahvusvahelise majanduse põhimõisteid ja aluseid, omama turunduse, majandusarvestuse, ettevõtte logistilise tegevuse ja finantsjuhtimise alaseid teadmisi, oskama koostada ja rakendada äriplaani.